Qeveria e kryeministrit grek Papandreu përballet me votëbesimin në parlament
Humbja e votëbesimit do ta çonte vendin në zgjedhje të parakohëshme dhe kërcënon qëndrueshmërinë.
Votëbesimi i sotëm është vendimtar për kryeministrin Jorgo Papandreu, megjithëse nuk ka ndonjë ndikim serioz tek vendi, shprehet analisti politik Kostas Panagopulos. Analisti shpreh dyshim për suksesin e një qeverie të mundshme koalicioni, duke shtuar se dy udhëheqësit, Papandreu dhe kreu i partisë konservatore të opozitës, Andonis Samaras, kanë pikëpamje krejt të ndryshme për një qeveri uniteti. Dje, zoti Samars kërkoi dorëheqjen e kryeministrit, duke thënë se ai ka vënë në rrezik pozitën financiare të Greqisë në tregun ndërkombëtar, me thirrjen për referendum: Shanset e partisë së kryeministrit për t’i mbijetuar votës së sotme nuk janë të mira. PASOK-u ka një epërsi prej dy vendesh në parlament dhe të paktën një deputete socialiste ka kërcënuar se do të votojë kundër qeverisë. Grekët i kanë kundërshtuar me forcë politikat që sollën shkurtime shpenzimesh, rritje taksash dhe humbje të vendeve të punës. Pritej që paketa e re e ndihmave të gjente kundërshtim në masë, nëse hidhej në votë në një referendum. Një reagim i tillë nga grekët do të kishte kërcënuar me thellim krize edhe vende të tjera të eurozonës si Italia dhe Spanja. Dje kryeministri Papandreu premtoi ta anulonte referendumin, nëse konservatorët mbështesnin planin e Bashkimit Evropian në parlament. Fitorja e madhe e zhvillimeve të djeshme, thonë analistët, ishte angazhimi që shprehu zoti Samaras për marrëveshjen e re ofruar Greqisë. Ndryshe nga optimizmi i analistëve, në rrugët e Athinës reagimet janë të përziera. Ja si shprehet ky banor: Por ka të tjerë që mendojnë se në këto momente, Greqisë i duhet të përpiqet të ruajë qetësinë sa më shumë që të jetë e mundur: Kriza për të cilën bëhet fjalë, ka qenë një barrë e rëndë për grekët. Prej 20 muajsh popullata ka ndjerë peshën e masave të ashpra për shkurtim shpenzimesh dhe rritje taksash. Anketat tregojnë një revoltim në masë nga këto masa. Sipas këtyre anketave, 90 për qind e grekëve janë kundër politikave të Papandreut dhe partia e tij ka mbështetjen e vetëm 20 për qind të publikut. Sot kryeministri do të vihet para provës së madhe se ku qëndron mbështetja që ai gëzon brenda vetë partisë së tij me votëbesimin e pritshëm në parlament.